KATHRINE MOSEHOLM

SKYGGEREFLEKSIONER

Ved søen hvor jeg tit går, er der et sted omme på bagsiden, hvor vandet står stille bag sivøen. Der er også gode pytter ved mosen, som begynder dér. På en god dag kan en kvart skov spejle sig i en sjat vand, og det betager mig.

Da jeg en dag gik der i den lave vintersol, oplevede jeg hvordan grenene kastede skygge ind over deres eget spejlbillede. Det er måske ikke et usædvanligt fænomen, men det var alligevel forunderligt hvordan både skyggen og spejlbilledet - på væsensforskellige måder, men simultant - vidnede om andre tings tilstedeværelse i rummet, uden at selv have nogen tyngde. Skyggen er jo dog dér tilstede i rummet sammen med sin genstand, men spejlbilledet definerer jo netop en grænseflade, hvori noget kan spejles. I begge tilfælde opløses de almindelige love for rummet, og det pirrer mig.

Som billedhugger er jeg funderet i læren om perspektivet, massens dynamik, tyngde og fremfor alt balance - men alle disse kvaliteter bliver udfordret i arbejdet med refleksionen og skyggen. Det skurrende forhold mellem tingene og illusionen blev anstødssten og katalysator, og legen med den forskydning af noget oprindelig sandfærdigt, æggede mig i en grad at den blev temaet for denne udstilling.

Nu som før er den flydende grænse mellem 2 og 3 dimensioner dét, der interesserer mig. At noget så subtilt som en struktur i det støbte metal eller et stykke papir er nok til, at noget fra at være et fladt medium, der blot bærer et budskab frem, bliver et objekt i sig selv.

At så lille et greb, som at gøre noget større eller mindre, kan skabe perspektiv og bevægelse. At de svævende, tavse aluminiumsskygger bliver stoflige med både tyngde og lyd; at den rå, kolde aluminium pludselig viser sine bløde, stoflige kvaliteter.

Skulpturerne forholder sig så intenst til væggene, fordi jeg leder efter grænsen for hvornår noget fladt kan artikulere noget rumligt, og gøre os vores egen position i det rum vi står i bevidst. Jeg vil netop på rummets grænseflader skabe illusionen om et andet perspektiv; og ved blot at presse værkerne ganske lidt ind i lokalet, vise langt ud af det.

Fotografiet er i mit arbejde et uhyre effektivt middel til at indlejre rum – eller illusionen om dem - i de rum hvor mine skulpturelle eksperimenter vitterlig finder sted. Fotografiet er - især når det er stort - eminent til at pirre oplevelsen af indenfor og udenfor, nær og fjern, illusion og virkelighed.

Til Skygge-Spejl har jeg printet ud i store formater, der næsten opløser opbygningen billederne, og på et fiberholdigt papir som bærer farvepigmentet intenst velouragtigt, og som kan hænge frit og falde, næsten som et stykke tekstil ville gøre.

Jeg vover et øje og udfordrer balancenmellemmangemodsætninger. Det være sig billede - rum, flade - masse, substans - flygtighed, farve - fravær af farve, øjeblikket - evigheden, styring - tilfældighed og inderlighed - kalkulation.

Ved at støbe den smukke silhuet i det grove ubearbejdede metal, ved at lade de tunge ting svæve, og ved at (be-)skrive hvor jeg måske burde lade værket tale først...

Mange af de samme overvejelser gør sig i virkeligheden gældende i arbejdet med de portrætopgaver

jeg fra tid til anden og med glæde påtager mig. Hvor gammeldags det end er, er det til stadighed en udfordring at bringe gyldigt billede af et menneske til live i ler og gips. Selv det mest vellignende portræt erstatter i sagens natur ikke nogen og kan aldrig være dækkende. Hvad enten det er en 4-årig, eller en direktør; en død eller levende

der skal skildres, er der altid mest, man ikke ved om hinanden, og godt det samme. En kunstnerisk beskrivelse bliver ikke mere helstøbt af pinedød at foregive at have alle facetter med. Snarere end at skulle afdække en sandhed, stræber jeg efter at opnå en helhed, der i ånd og tone dækker, hvad jeg oplever. Et portræt er altid en refleksion af et menneske set med en andens øjne.

*Pige med Kjole* er et portræt af en 4-årig, modelleret efter alle kunstens regler i hel figur, for derpå at blive påklædt med, hvad der slet og ret er en afstøbning af hendes kjole.

Sammenstødet - eller rettere sammensmeltningen - mellem den med inderlighed modellerede figur og den ‘virkelige’ kjole, alt sammen i bronze, blev subtilt og radikalt på samme tid. Værket, som oprindelig blot er et portræt af pigen, er i sig selv blevet en forklædt fortælling om ægthed kontra kunstigt, væren kontra spejling, øjeblik kontra evighed. Nu da den færdige skulptur stilles ud i vejret, kunne det ligne en ultimativ objektivisering af det på grænsen til sentimentale portræt af pigebarnet, som her gøres til genstand og stativ for grundlæggende kunstneriske greb.

Karen Blixen bar næsten altid hat. I portrættet, som er udført til udstillingen *Karen Blixen i Afrika* på Naturama I Svendborg, valgte jeg at lade hatten blive en del af skildringen. Dels fordi hun af indlysende årsager brugte den mod den stærke sol, men også fordi hun brugte sin hat eller tørklæde til at skærme sig af. Hendes karakter synes på samme tid blufærdig og ekstremt selvbevidst, uafviselig helstøbt uden modsætning mellem det reserverede og det ekspressive, der hos hende er to sider af samme sag. Det har været tankevækkende at genlæse hendes tekster netop nu under arbejdet med denne udstilling og opleve hvordan nøjagtig de spørgsmål jeg tumler om spejling og sandhed, tid og rum, virkelighed og illusion vendes og drejes og bliver til værk i de modsætningsfyldte opbygninger af fortælling. Derfor måtte dette besyndelige portræt af min forestilling om Karen Blixen finde plads i denne sammenhæng.

Faaborg Museums arkitektur er en usædvanlig helstøbt æstetisk ramme. Som bekendt er museet bygget som ramme om de fynske landskabs-malere og ikke mindst billedhuggeren Kai Nielsens monumentale skulpturer og nipsesmå statuetter. De flydende grænser mellem landskabsbilledet og objektet såvel som kunsten og håndværket, der findes her, har tilsammen dannet et frugtbart afsæt for mit projekt.

Kathrine S. Moseholm 2012